Callixtus II was die 162ste pous van die Rooms-Katolieke Kerk. Pous Callixtus II is gebore as Guido van Boergondië (ook Guy de Vienne) ongeveer in 1060 in Quingey, Frankryk. Hy was die seun van graaf Willem I van Boergondië en Stephania van Longwy-Metz. Sy broer Hugo word aartsbiskop van Besançon en sy ander broer is die heilige Octavianus. Sy suster Clementina trou met Robrecht I van Vlaandere en sy suster Gizela met Humbert II van Savoje. In 1088 word hy deur Pous Paschalis II aangestel as aartsbiskop van Vienne en pouslike gesant in Frankryk. Op 1 Februarie 1119 volg hy Pous Gelasius II op en regeer tot sy dood op 13 Desember 1124. Hy word opgevolg deur Pous Honorius II. Die naam ‘Callixtus’ beteken 'die mooiste'. Pous Callixtus se bewind het moeilik begin. Keiser Hendrik V het alreeds tydens Pous Gelasius II se bewind, Teenpous Gregorius VIII in Rome geïnstalleer. Op 30 Oktober 1119 word Hendrik en Gregorius geëkskommunikeer en in 1120 kan Callixtus Rome binne trek en Gregorius na 'n klooster verban.